Να βάλει οριστικό τέλος στην λαθρεπιβίβαση στα μέσα μεταφοράς βάζει στόχο το υπουργείο Μεταφορών, αφού σύμφωνα με πληροφορίες, από τη Δευτέρα η είσοδος σε λεωφορεία και τρόλεϊ θα γίνεται μόνο από την μπροστινή πόρτα, ενώ ξεκινούν οι έλεγχοι εισιτηρίων, κατά προτεραιότητα στις ώρες αιχμής.

Με βάση τα πρώτα στοιχεία από τη χρήση του ηλεκτρονικού εισιτηρίου, υπολογίζεται ότι μόλις το 20% των επιβατών στα δύο αυτά μέσα φτάνει ως τα επικυρωτικά μηχανήματα.

Οι αρμόδιοι του ΟΑΣΑ εκτιμούν πάντως ότι ένα μεγάλο μέρος τους δεν είναι τζαμπατζήδες, αλλά κάτοχοι μηνιαίας κάρτας που δεν έχουν καταλάβει ότι είναι απαραίτητη η επικύρωσή της στα ηλεκτρονικά μηχανήματα.

Το πρόβλημα που δημιουργείται αυτή την ώρα είναι πως οι οδηγοί, στη συντριπτική τους πλειονότητα, αρνούνται να επιβλέπουν την επικύρωση των εισιτηρίων και προβλέπουν ότι θα υπάρχουν καθυστερήσεις στα δρομολόγια με την υποχρεωτική είσοδο από την μπροστινή πόρτα. Δηλώνουν επίσης αδυναμία να επιβλέψουν και, το σπουδαιότερο, να απαγορεύσουν την είσοδο επιβατών από τις υπόλοιπες πόρτες.

Μεταξύ των στόχων που έχει θέσει το υπουργείο είναι επίσης και η δημιουργία σώματος ελεγκτών. Απώτερος σκοπός είναι η εκπαίδευση 200 ατόμων για να κάνουν με επιστημονικό τρόπο ελέγχους.

Έχουν ήδη εγκριθεί 140 προσλήψεις, που θα γίνουν μέσω ΑΣΕΠ. Ο ΟΑΣΑ έχει ξεκινήσει την εκπαίδευση 65 εργαζομένων, η οποία όμως διακόπηκε μετά από παρέμβαση συνδικαλιστών και αναμένεται να συνεχιστεί την επόμενη εβδομάδα. Αυτό σημαίνει ότι δεν υπάρχει προσωπικό για να ξεκινήσουν οι έλεγχοι από τη Δευτέρα. Να σημειωθεί ότι το δίκτυο των λεωφορείων καλύπτει 5.697 χλμ. και τα τρόλεϊ άλλα 352 χλμ.

Πηγή: efsyn.gr